Vokaal | Limpopo-Eisteddfod
In die Vokale afdeling sal daar DRIE items per graad /ouderdom wees waarvoor deelnemers kan inskryf. Die items is naamlik Afrikaanse liedere, Engelse liedere en Volksliedere. Deelnemers mag werke van hul EIE KEUSE voordra, met die uitdruklike veronderstelling dat werke van goeie musikale standaard verwag word – geen “popmusiek” nie.
In die afdeling vir Volksliedere moet die werke in die OORSPRONKLIKE TAAL gesing word.
NB: Volksliedere veronderstel TRADISIONELE volksmusiek; dus NIE gekomponeerde werke nie.
Kriteria vir beoordeling is die volgende: Intonasie, diksie, asembeheer, klankproduksie en vertolking.
GEEN mikrofone en klankbane (backtracks) word in hierdie afdeling toegelaat nie.
Slegs oorspronklike werke mag aangebied word, geen keurspele (medleys) nie.
‘n Deelnemer mag nie in twee agtereenvolgende jare dieselfde werk aanbied nie.
Dieselfde lied mag nie deur dieselfde deelnemer in twee verskillende items aangebied word nie – byvoorbeeld as solo en as duet nie. Deelnemers mag net eenmaal aan dieselfde afdeling deelneem.
Deelnemers mag gepenaliseer word vir oorskryding van die tydsbeperking.
Kopieë van werke wat aangebied word, moet by die beoordelaarstafel ingehandig word. Oorspronklikes moet egter in die lokaal beskikbaar wees.
Werke mag getransponeer word om by deelnemers se stemomvang aan te pas.
Alle sangstukke moet gememoriseerd voorgedra word.
Die ouderdom van die OUDSTE deelnemer in groepitems is bepalend vir inskrywing.
Kleredrag: Skooldrag is verkieslik. Andersins moet deelnemers seker maak dat hul kleredrag in ooreenstemming is met die formele aard van die Eisteddfod sal wees.
Vir kooritems sal koorbankies en ‘n klavier in die lokale voorsien word, maar indien dit verskuif moet word, sal deelnemers/organiseerders self hiervoor verantwoordelik wees. Indien moontlik, sal opwarmingslokale gereël word.
Aangesien die werkstempo van beoordelaars verskil, moet deelnemers en begeleiers bewus wees daarvan dat die program nie noodwendig stiptelik volgens die bepaalde tye mag verloop nie. Daar sal egter deurgaans gepoog word om by die beplande tye te hou.
Spesiale toekennings sal gemaak word aan deelnemers wat KATEGORIE-wenners is. Die deelnemer met die hoogste gemiddelde punt vir 3 items sal hierdie toekenning ontvang – ‘n minimum van 85% moet behaal word. Indien die vereiste standaard nie bereik is nie, sal geen toekenning gemaak word nie. Erkenning vir hierdie prestasie sal gegee word deur ‘n “Spesiale Sertifikaat van Verdienste” aan die wenner toe te ken..
Kategorieë word as volg vasgestel:
In die KOOR en ENSEMBLE afdelings sal daar SPESIALE TOEKENNINGS gemaak word vir die hoogste punte behaal in elk van die afdelings vir Laerskool-, Hoërskool- en Oop (Volwasse) kore, mits daar minstens DRIE deelnemers in elke afdeling is. Alternatiewelik mag die inskrywing met die hoogste punt bekroon word.
Woensdag 5 Junie - Sluitingsdatum vir inskrywings.
Vrydag 14 Junie - Laat inskrywings sluit; LET WEL: Laat inskrywings sal slegs aanvaar word teen ‘n heffing van 50% van die oorspronklike inskrywingsfooi.
GEEN INSKRYWINGS sal na 14 Junie aanvaar word nie.
Maandag 19 – Vrydag 23 Augustus 2019 - Kompetisies
Donderdag 29 Augustus 2019 - Galakonsert
SOLOSANG – AFDELING A
In hierdie afdeling mag deelnemers werke van hul eie keuse voordra.
Werke van hoë musikale standaard word verwag – geen “popmusiek” of optredes met klankbane (Backtracks) sal toegelaat word nie. Klavierbegeleiding word aanbeveel.
Die moeilikheidsgraad en inhoud van die liedjies moet geskik wees vir die deelnemer se ouderdom.
By die VOLKSLIED afdeling moet liedere in die oorspronklike taal gesing word. GEEN GEKOMPONEERDE werke word hier toegelaat nie – d.w.s. waar ‘n komponis aangedui word nie.
Tydsbeperking per item: Gr.0 – Gr. 5: 1 min., Gr. 6 – 12: 1½ min.
Inskrywingsfooi vir alle solo items R90 per inskrywing.
ENSEMBLE ITEMS – AFDELING B
Inskrywingsfooie soos aangedui by elke item. Tydsbeperking 2min.
KORE EN GROTER ENSEMBLES – AFDELING C
In hierdie afdeling word ‘n program van DRIE of VIER werke verwag. Die werke moet ‘n verskeidenheid van style en/of tydperke verteenwoordig.
Getalle: Skoolkore moet uit minstens 25 lede bestaan. Ensembles: Groepe van 5-25 sangers. Sangspeletjies: Maksimum 25 leerders.
Junior Ensembles en Juniorkore: Gr. 1 – 3: 10 min.
Ensembles Gr. 4 – 12, Seniorkore Gr. 4 – 7, Hoërskoolkore Gr. 8 – 12 en Volwasse kore: 15 min.
Let wel: Tydsbeperking sluit op-en afstap in. Deelnemers mag gepenaliseer word indien die tydsbeperking oorskry word.
Inskrywingsfooie: Sangspeletjies en Ensembles: R300 per inskrywying; Kore R350 per inskrywing.
Vir enige inligting of navrae ten opsigte van die VOKALE afdeling, kontak Me. Ans Becker by selnommer 082 457 8171, of e-pos admin@limpopo-eisteddfod.co.za
Redenaars Program 14 Mei
Dans Program 16 Mei